
Comisia pentru muncă şi protecţie socială 



Nr.27/178/24 aprilie 2003
RAPORT

asupra propunerii legislative pentru modificarea şi completarea Legii nr.53/2003 privind Codul Muncii 

În conformitate cu prevederile art.89 din Regulamentul Camerei Deputaţilor, Comisia pentru muncă şi protecţie socială a fost sesizată pentru dezbatere pe fond cu propunerea legislativă pentru modificarea şi completarea Legii nr.53/2003 privind Codul Muncii, trimisă cu adresa nr.147 din 7 aprilie 2003.

La întocmirea prezentului raport, Comisia a avut în vedere avizele primite de la Consiliul Legislativ şi Consiliul Economic şi Social.
Comisia a fost sesizată cu dezbaterea şi avizarea propunerii legislative mai sus menţionată în procedură obişnuită.

Propunerea legislativă face parte din categoria legilor organice, conform prevederilor constituţionale.

Propunerea legislativă are ca obiect de reglementare modificarea art.156 din Legea nr.53/2003 - Codul Muncii.

Comisia propune Plenului respingerea propunerii legislative întrucât modificarea art.156 nu poate fi reţinută deoarece ar intra în contradicţie cu celelalte acte normative care reglementează ordinea de prioritate a plăţilor. Astfel, ea cuprinde dispoziţii contrare celor prevăzute la art.168 din Ordonanţa Guvernului nr.61/2002 privind colectarea creanţelor bugetare, în care se precizează că toate contribuţiile la bugetul asigurărilor sociale de stat, la bugetul asigurărilor pentru şomaj şi la fondul asigurărilor sociale de sănătate, se virează până la data de 20 a lunii următoare celei pentru care se efectuează plata drepturilor salariale, iar pentru celelalte impozite cu reţinere la sursă calculate şi reţinute de plătitori, termenul de plată este data de 20 a lunii următoare celei în care s-a plătit venitul.
La lucrările comisiei au fost prezenţi 19 deputaţi, din totalul de 20 membri ai comisiei.

În urma dezbaterii propunerii legislative în şedinţa din data de 23 aprilie 2003, Comisia propune respingerea acesteia cu 10 voturi pentru şi 3 voturi împotrivă.

